Rustambek Qurbonov. Qurbonov Rustambek Javdatovich (28.06.1954-yilda Toshkent shahrida tugʻilgan) — Oʻzbekiston Respublikasi Vazirlar Mahkamasi huzuridagi Millatlararo munosabatlar va xorijiy davlatlar bilan doʻstlik aloqalari qoʻmitasi raisi, 2006—2009-yillarda Oʻzbekiston Respublikasi Madaniyat va sport ishlari boʻyicha vaziri boʻlgan, 2009—2017-yillarda Olimpiya shon-shuhrati muzeyi direktori, 2017—2018-yillarda Oʻzbekiston Respublikasi Jismoniy tarbiya va sport davlat qoʻmitasi raisi lavozimlarida ishlagan. Faoliyati. 1971—1973-yillarda Toshkent 2-qurilish boshqarmasiga qarashli 1-Uy-joy qurilish kombinatida suvoqchi boʻlib ishlagan, soʻngra 1973—1975-yillarda Qurolli kuchlar safida xizmat qilgan. 1976—1985-yillarda Toshkent shahar Bosh qurilish boshqarmasi suvoqchi, prorab, instruktor-metodist, yoshlar tashkiloti kotibi, 6-qurilish tresti, 47-qurilish boshqarmasi prorabi boʻlib ishlagan. 1985—1989-yillarda — Sobir Rahimov tumani Partiya qoʻmitasi tashkiliy boʻlim metodisti, ishlab chiqarish boʻlimi metodisti, tashkiliy boʻlim mudiri, 1989—1990-yillarda esa Toshkent shahar partiya qoʻmitasi tashkiliy boʻlimi metodisti lavozimlarida ishlagan. 1990—1992-yillarda Toshkent shahar hokimligi ijroiya qoʻmitasi Xalq deputatlari Kengashining tashkiliy-kadrlar boʻlimi mudiri, 1993-yilda Toshkent shahar Yunusobod tumani hokimining birinchi oʻrinbosari boʻlgan. 2001—2004-yillarda Toshkent shahar hokimining ijtimoiy masalalar boʻyicha oʻrinbosari, 2004-yilda esa Toshkent shahar Bektemir tumani hokimi boʻlgan. 2004—2009-yillarda Oʻzbekiston Milliy olimpiya qoʻmitasi prezidenti, 2005—2006-yillarda esa „Oʻzbekturizm“ milliy kompaniyasi raisi boʻlgan. 2006—2009-yillarda Oʻzbekiston Respublikasi Madaniyat va sport ishlari boʻyicha vaziri lavozimida ishlab kelgan. 2009-yilda Olimpiya shon-shuhrati muzeyi direktori etib tayinlangan, 2017—2018-yillarda esa Oʻzbekiston Respublikasi Jismoniy tarbiya va sport davlat qoʻmitasi raisi lavozimida ishlab kelgan. 2018-yildan hozirgi vaqtga qadar Oʻzbekiston Respublikasi Vazirlar Mahkamasi huzuridagi Millatlararo munosabatlar va xorijiy davlatlar bilan doʻstlik aloqalari qoʻmitasi raisi lavozimida ishlab kelgan.